A **napi vezetési idő nem haladhatja meg a 9 órát**, azonban hetente két alkalommal meghosszabbítható 10 órára. Egy héten 6 napi vezetési időszak lehet.

A **heti vezetési idő nem haladhatja meg az 56 órát**, a kétheti vezetési idő a 90 órát.

**Négy és fél óra vezetési időszak eltelte után legalább 45 perces szünet**et kell tartani, de ez felosztható 15 perces és azt követő 30 perces szünetre.

A rendszeres **napi pihenőidőnek legalább 11 órának** kell lennie, amely heti három alkalommal 9 órára csökkenthető. A rendszeres napi pihenőidő felosztható egy 3 órás és egy azt követő 9 órás pihenő időre.

Több fős személyzet esetén a járművezetőnek **30 órán belül legalább 9 órás napi pihenőidőt** kell tartania.

A rendszeres heti pihenőidő 45 óra, amely kéthetente egyszer 24 órára csökkenthető, amit azonban három héten belül kompenzálni kell. A nemzetközi különjárati személyszállítást végző autóbusz vezetője a heti pihenőidőt 12x24 órás időszakkal elhalaszthatja, de ezt követően két rendes vagy egy rendes és egy csökkentett heti pihenőidőt kell tartani, és a csökkentést három héten belül kompenzálni kell.

A vezetési és pihenőidők rögzítésére menetíró berendezés (tachográf) szolgál.

**Vezetési és pihenőidő ellenőrzése**

**A vezetési és pihenőidő ellenőrzése a következőket foglalja magában**:

* A tevékenység jellege alapján annak eldöntése, hogy a gépjárművezető köteles-e használni menetíró berendezést.
* A gépjárművezető életkora alapján annak eldöntése, hogy vezetheti-e az adott járművet.

**Analóg tachográf esetén**

* Az alkalmazott korong kompatibilis-e a menetíró készülékhez.
* Az adott napra és az azt megelőző 28 naptári napra vonatkozó korongok, igazolások vizsgálata.
* A korong kitöltésének vizsgálata.
* A korongok grafikus jeleinek elemzése, a vezetési idő, a megszakítások (szünetek), a napi, heti pihenődők mértékének meghatározása számítógéppel vagy kézi kiértékelővel.
* A vezetési és pihenőidők szabályainak betartása.

**Digitális tachográf esetében**

* A gépjárművezető adatainak valamint a fedélzeti egység adatainak egyezősége.
* A járműegységen, a járművezetői kártyán rögzített adatok letöltése, az igazolások, kinyomatok vizsgálata.
* A rögzített adatok és az okmányok alapján a vezetési idő, a megszakítások (szünetek) a napi, heti pihenődők mértékeinek meghatározása, adatelemzés számítógéppel.
* A menetíró készülék (fedélzeti egység, kábel, mozgásérzékelő) kalibráltságának, a menetíró berendezés kezelésének manipulációmentességének ellenőrzése.